Mużiċista u Kompożitur Giuseppe Camilleri twieled ġewwa Tas-Sliema fit-18 ta' Frar 1903. Missieru Ferdinando kien kompiżituru mużiċista ta' fama li bejn l-1886 u l-1914 kien waqqaf u mexxa l-ewwel baned Slimiżi. Fost l-għadd kbir ta' xogħlijiet tiegħu, tnejn minnhom għandhom konnes- sjoni diretta mal-Parroċċa tagħna; dawn huma 'Missa Solemnis Stella Maris' u l-Innu grandjuż għall-banda, kor, u solisti 'A Maria Vergine Stella del Mare' fuq il-versi ta' Mons. P.Vella Mangion. L-ambjent li trabba fih Giuseppe Camilleri sa minn ċkunitu nissel fih ġibda kbira għall-mużika, u minn kmieni beda jitħarreġ għand missieru u kuġinuh Agostino. Ta' 23 sena kien ġie maħtur surmast tal-korijiet ġewwa t-Teatru Rjal u sentejn wara kien ħa t-tmexxija tal-Banda Stella Maris minn idejn missieru. B'dan ta' l-aħħar jokkupa l-kariga ta' 'Maestro di Cappella' f'bosta knejjes, Giuseppe ta' sikwit kien jidħol għal missieru meta xi servizzi kienu jaħbtu flimkien. Bejn l-1936 u l-ewwel snin tal-gwerra ikkompona bosta xogħlijiet; ewlenin fosthom kienu l-Opra 'Mona Bianca' (1936), l-Operetta 'Shaltimar' (1938) u 'Corale Religioso' (1939). Dawn it-tliet xogħlijiet kellhom il-versi minsuġa mill-Avukat Ġorġ Zammit. Fl-1938 kiteb il-mużika ta' l-Innu popolari 'Lil Marija Kewkba tal-Baħar' fuq il- versi tal-qassis tal-Parroċċa ta' Stella Maris Dun P.P. Grima. Dan l-Innu reġa' qiegħed jiġi esegwit minn xi snin 'l hawn fil-ġranet tal-Festa ta' Stella Maris waqt iċ-ċelebrazzjonijiet li jsiru ġewwa l-Knisja. Fl-istess sena daħal għal impenn li kien jenħtieġ kuraġġ, sagrifiċċji kbar, u fuq kollox kultura mużikali qawwija, meta għaqqad kumpanija ta' l-Opra Lirika iffurmata minn kantanti u mużiċisti Maltin. Sadanittant huwa kien ilu sena jokkupa l-kariga ta' surmast direttur tal-banda 'La Valette' liema Banda baqa' jmexxi b'abbilità kbira għal 31 sena. Mal-mewt ta' missieru fl-1942, Giuseppe wiret tradizzjoni mużikali li beda jagħtiha ħajja ġdida l-iżjed f'dak li jirrigwarda l-kompożizzjoni tal-mużika sagra. Il-mużika melodjuża li ħarġet mill-pinna tiegħu kienet xierqa għall-kult u nieqsa għal kollox minn teatralità żejda kif jixhdu l-bosta Salmi, Antifoni, Innijiet Ewkaristiċi u Marjani, responsorji tal-Ġimgħa l-Kbira u l-Quddiesa, Solenni tant magħrufa u mfaħħra. Kien imfittex ħafna bħala organista u pjanista. Kien hu li kellu l-unur jakkompanja lis-sopran ta' fama mondjali Maria Caniglia fuq il-pjanuforti meta din tat xi kunċerti hawn Malta fl-1950. Bħala rikonoxximent din il- personalità ta' fama irregalatlu ritratt awtografat bil-kliem: 'Al grande egregio Maestro Giuseppe Camilleri'. Frażi qasira b'tifsira kbira. Fl-1953, għall-okkażjoni ta' l-inkurunazzjoni tar-Reġina Eliżabetta t-tieni kkompona 'Invocation' fuq il-versi tal-Avukat Ġ. Xogħol sabiħ ieħor kien Id-Dawl mit-Tempesta' fuq il-versi ta' Dun F. Camilleri li kien kiteb għall-okkażjoni tal-Festi Ċentinarji Pawlini fl-1960. Il-kompożizzjoni u d-direzzjoni huma żewġ oqsma tal-mużika distinti minn xulxin. Il-bakketta tiegħu kienet toħroġ mill-orkestranti dik il-ħeġġa u l-ħlewwa li hu kien tant magħruf għaliha. Il-ftaħir qatt ma għamel bih. Kien ta' spiss ilissen: 'nipprova nagħmel mill- aħjar… Kien raġel umli u onest u li bl-imġiba u l-manjieri tiegħu kien jiġbed is- simpatija ta' kulħadd. Kellu rispett u sottomissjoni assoluta lejn l-awtoritajiet tal-Knisja; l-aġir tiegħu fi żmien ir-riformi fil-Liturġija wara l-Konċilju kien tassew altruwista u mnebbah biss minn imħabba ġenwina għall-mużika. Għall-Knisja ta' Stella Maris Giuseppe Camilleri kellu ġibda naturali li twieldet u kibret miegħu. Hija ħaġa ċerta li ħafna mill-kompożizzjonijiet ta' mużika sagra ġew imnebbhin mill-imħabba li kellu għal din il-Knisja. Sa l-1975 baqa' jagħti s-servizzi tiegħu minkejja li saħħtu kienet bdiet sejra lura. Miet fit-tieni jum tat-Tridu ta' Stella Maris, nhar il-Ħamis 19 ta' Awissu 1976. Il-Madonna li tant faħħar u gglorifika permezz tat-talenti li Alla tah, sejħitlu għall-premju ta' dejjem fil-ġimgħa tal-Festa tagħha li f'ħajtu tant issolennizza bil-mużika melodjuża tiegħu. J. Bisazza